Is jy lief vir skryf ? Skryf saam met Maroela aan 'n Afrikaanse kortverhaal! - Afrikaans.com
Maroela Media wil saam met JOU 'n kortverhaal skryf. Die eerste deel van die storie is onlangs geplaas en JY word uitgenooi om telkens die volgende paragraaf by te dra.
Die storie se slot word vir 10 Mei beplan.
Só verloop die storie:
"Kan jy nou meer," prewel hy verbaas toe hy weer in die truspieëltjie kyk. Hy ken mos dié ou met die welige baard. Ferdinand, as hy reg onthou. Venter? Of Fourie? Vanne maak nie saak as mens 'n toevallige bier met 'n ander reisiger in 'n plattelandse dorpshotel deel nie. Hulle het 'n paar minute gesels. Albei van hulle was besoekers uit Gauteng, op pad na plase buite die dorpie, Hengelaarskroon, waar hulle onafgehandelde besigheid gehad het. Hulle het nie verdere detail oor hul "besigheid" met mekaar gedeel nie, maar gepraat oor die weer en die droogte en sommer net in reis-voos stilte vir die see gekyk. Nie vir 'n oomblik het hy gedink aan die moontlikheid dat hulle dieselfde bestemming het nie.
"Gerhardus," groet hy. "Gerhardus Visagie – oupa Manie se erfgenaam. Ek is jammer ons kon nooit ontmoet toe oupa Manie nog gelewe het nie."
*Deur Susan Lombaard (17 April 2019)
Die eerste drie paragrawe deur die publiek is reeds bygevoeg. Gaan lees dit HIER. Indien jy wil deelneem, moet jy die vorm invul wat onder die storie staan. Dit word elke weeksdag oorweeg en die wenparagraaf word bygevoeg.
Jou paragraaf kan die storie in 'n speurverhaal, riller, romanse of selfs komedie laat ontaard – dis deel van die pret om só saam te skryf! Een van die deelnemers staan boonop die kans om 'n heerlike boekpak te wen (die waarde daarvan is R975-00): Om tot verhaal te kom deur Lizette Rabe, Koshuis deur Erns Grundling, Bloedlelie deur Jeanette Ferreira en Strooisuikerliefde, 'n omnibus van agt RomanzaLiefde-novelles.